Aita Donostiari oroitarria

thumb|Agina gainean (Lesaka) Aita Donostiari eskainitako monumentua
***Aita Donostiari oroitarria*** multzo artistiko-monumentala da, Agiña mendiaren hegoaldeko mazelean dagoena, 550 metroko garaieran, Lesakan. Bertan, historiaurreko harrespilekin batera, Aita Donostiaren omenez Jorge Oteizak egindako estela eta Luis Vallet de Montano arkitektoak diseinatutako kapera daude. Lesaka eta Oiartzun lotzen dituen NA-4000 errepidea oso hurbil igarotzen da.

1956ko irailaren 10ean, Aita Donostia musikologoa hil eta hamar egunera, Aranzadi Elkarteko batzordeak, ohiko bilkuran, erabaki zuen *"leku bakarti batean kokatutako monumentu xume batean islatzea fraideari zioten maitasuna eta miresmena"* eta Aranzadiko bazkide ziren Jorge Oteiza eskultoreari eta Luis Vallet de Montano arkitektoari eskatu zien burutzea. Egitasmoan eskultura eta arkitektura batzen ziren. 1959ko ekainaren 20an inauguratu zen.

## Agiña 
Oroitarria Agiñako estazio megalitikoaren ondoan dago. Bertan, 5 hektarea inguruko eremuan , 107 harrespil, 11 trikuharri, 4 tumulu eta menhir bat daude. Megalito horiek bizitzaren eta heriotzaren espazio eta errituekin lotuta daude, eta haien antzinako erabilerak K. a. 800 urtera arte atzeratzen dira. Formalki independenteak ziren bi elementuz osaturik dago, lotura komun bezala, geometriaren eredu sinpleekin duten erlazioa izanik. Harrizko hilarriak karratuaren eta zirkuluaren geometria laua duen bitartean, hormigoi armatuzko kaperak, bere parabolide formarekin, geometria analitikoa adierazten du. Horrela, harri-harrespil txikien geometria primitibo sinbolikoarekin lotzen da.

Fitxategi:Le père Aita Donostia.PNG|Aita Donostia
Fitxategi:Aita Donosti Eibarko La Marcial Banda zuzentzen 1503.jpg|alt=|Eibarko musika-banda zuzentzen. 
Fitxategi:Apostoluen Frisoa - Oteiza errepide bazterrean.jpg|alt=|Jorge Oteiza 

## Oteizaren estela-eskultura 
thumb|Jorge Oteizaren estela-eskultura Agina gainean (Lesaka)
1957ko São Pauloko Bienaleko lanak ia aldi berean sortu zituen.

Estela hiru elementuk osatzen dute: oinarri laua harri beltzez, idulkia harri argiz eta harri nagusia.

Harri nagusia prisma angeluzuzen beltza da, aurpegi karratu batekin, non erliebe bat egiten duen, zirkulu formako hustuketa baten bidez, pixka bat deszentratua, gorantz eta ezkerrera. Zirkulua mendebalderantz begira dagoen kaperaren sarreraren parean dago.

Beste bi harriak bigarren mailakotzat interpretatzen dira, hilarriaren flotagarritasuna irudikatzeko. Flotagarritasun hau bilatuz, estela, harri argiaren gainean hegal bezala eusten da, oinarri egiten duen beste harri beltzetik banandua, eta bere independentzia are gehiago adierazteko, beste norabidean aurpegiak ere ez datoz bat, argi eta garbi, gurutzean jarritako bi elementuz osatutako multzo bat eginez.

Estelaren atzealdean kantutegi herrikoiko bertso hau dago grabatua: “Txori kantazale ederra, nun ote aiz kantatzen?”. Benito Lertxundik Itzaltzuko bardoa kantan berrerabili zuen bertso hau.

## Valleten kapera 
thumb|Luis Vallet de Montano arkitektoaren kapera (aurretik) Agina gainean (Lesaka)
thumb|Luis Vallet de Montano arkitektoaren kapera (atzetik) Agina gainean (Lesaka)
Kaperak oskol itxurako paraboloide xume baten itxura hartzen du eta harrizko aldare bat baino ez du estaltzen. Arreta guztia aldarean biltzen da, atzeko beirate biribil eta koloretsuak iragazten duen argiak argitua. Kaperako materiala hormigoi armatua da, 2,8 metro garaienean eta 5 metro zabalenean. Kapera lurraren gainean zuzenean eraikia dago eta, alboetan, bi harrespilek mugatzen dute. Atzealdean beiratearen gainean gurutze bat du. 
Fitxategi:Aita Donostiaren oroitarria 03.jpg|alt=
Fitxategi:Aita Donostiaren oroitarria 04.jpg|alt=
Fitxategi:Aita Donostiaren oroitarria 05.jpg|alt=
Fitxategi:Aita Donostiaren oroitarria 02.jpg|alt=
Fitxategi:Aita Donostiari Oroitarriko Mairubaratza.jpeg|alt=|Mairubaratzaren kartela
Fitxategi:Aita Donostiaren oroitarria 01.jpg|alt=

## Eragina 
### Joxe Azurmendiren *Manifestu atzeratua* (1968) 
Joxe Azurmendik *Manifestu atzeratuan* (1968) poetikoki adierazten du gure herriaren kondaira pobrea dela, *Agiñako zero bat* dela, Oteizak Lesakako Agina mendian Aita Donostiari, gorazarrez eskainitako estelaren zirkulu hustua aditzera emanez.

2016an *Manifestu atzeratua*ren irakurketa gaurkotua egin zuten lau lagunek *Aginako zero bat. Kontakizun hutsa* izeneko ikus-entzunezko emanaldian. *Joxe Azurmendi Kongresua: Euskal pentsamenduaren ur-jauzia*ren itxierako ikuskizunean (2019) ere taularatu zuten.

### Estelari erasoa (1992) 
Ezezagun batzuek 1992an larriki kaltetu zuten Agina mendian kokatuta dagoen Jorge Oteizaren eskultura. Erasotzaileek, Aralar Komando Kulturala eman zioten izena euren buruei, estelaren atzeko aldean egindako pintaketa baten eta bere ondoan utzitako fotokopia batzuen bidez, ingurumena eta arrasto arkeologikoak defendatzen zituztela aldarrikatzen zuten.

### Mikel Laboaren errautsak (2008) 
2008ko abenduaren 1ean hil zen Mikel Laboa kantariaren errautsak abenduaren 7an zabaldu zituzten Oteizak Aita Donostiaren omenez egindako eskulturaren ondoan, Agina mendian. Ni ez naiz Mikel Laboa komiki-liburuan bukaeran azaltzen da oroitarria.

### Victor Erizeren *Harria eta zerua* instalazioa (2019) 
2019an Victor Erizek *Harria eta zerua* filmatu zuen Nafarroan, Bilboko Arte Ederren Museoak ekoitzitako bideo-instalazioa Aita Donostia musikariaren omenez Agina gainean (Lesaka) Jorge Oteizak eta Luis Vallet de Montano arkitektoak egin zituzten lanen inguruan.

Lanak bi zati ditu: 'Eguna espazioa' eta 'Gaua espazioa', hamaika eta sei minutuko iraupena dutenak, hurrenez hurren. Irudiekin batera, Josu Okiñena piano-jotzaileak Aita Donostiaren *Andante doloroso* pianorako konposizioa jotzen du eta Oteizaren poesiaren bi atal entzuten dira.

Obra 2019ko azaroaren 13an estreinatu zen Bilboko Arte Ederren Museoan.

## Erreferentziak 
## Ikus, gainera 
* *Sekulabelardiko kantaria* (Mikel Laboari) abestia
* Ni ez naiz Mikel Laboa komiki-liburua

## Kanpo estekak 
* *Joxe Azurmendi Kongresua: Euskal pentsamenduaren ur-jauzia*ren itxierako ikuskizuna (2019)
* Victor Erizeren *Harria eta zerua* instalazioaren trailerra (2019) eta erakusketan banatutako azalpen-liburuxka